Jim Prentice

Peter Eric James "Jim" PRENTICE (naskiĝis la 20-a de julio 1956 - mortis la 13-a de oktobro 2016) estis kanada politikisto. Membro de la Konservativa Partio, li funkciis kiel parlamentano ekde 2004, reprezentante la balotdistrikton Calgary Centre-North. Ĉefministro Stephen Harper nomumis lin al sia kabineto en 2006. Prentice funkciis kiel Ministro pri Industrio ekde 2007 kaj kiel Ministro pri Medio ekde 2008. 

Laŭ lia propra agnosko, li estis unu el la plej eminentaj Ruĝaj Konservativuloj en la Konservativa Partio. Ekzemple, li surprizis multajn spertulojn per voĉdonado por Leĝprojekto C-38, kiu leĝigis samseksan geedziĝecon.  Kvankam la Konservativa Partio subtenis liberan voĉdonon, tio kreis misharmonion en liaj rilatoj kun multaj el liaj konservativaj elektantoj kaj kun konservativaj rondoj. 

La 4-an de novembro 2010, li anoncis sian tujan eksiĝon kiel Ministro pri Medio kaj sian eksiĝon kiel parlamentano por Centra Norda Kalgario antaŭ la fino de la jaro por akcepti nomumon kiel Vicprezidanto de la Kanada Imperia Banko de Komerco .

La 6-an de septembro 2014, li venkis en la elekto por la gvidado de la Progresema Konservativa Asocio de Alberto. De 2014 ĝis 2015, li funkciis kiel Ĉefministro de Alberto. En antaŭtempa elekto la 5-an de majo 2015, lia partio suferis pezan malvenkon, finante la 44-jaran regadon de la Progresemaj Konservativuloj en Alberto.

La 13-an de oktobro 2016, Prentice kaj tri aliaj homoj mortis kiam lia Cessna kraŝis en Brita Kolumbio, ĉirkaŭ 18 kilometrojn norde de Kelowna. 

 Referencoj 

kategorio:Politiko de Alberto
Kategorio:Ĉefministroj de Alberto
Kategorio:Membroj de la Privata Konsilio de la Reĝino (Kanado)